Deuteronomium 6:1-9 PT

Moses staan voor die volk, hulle is op die punt om die beloofde land in te val.

Stel jouself voor: jy is een van die mense wat voor Moses kom staan.

Jy en jou vriende is opgewonde en tog `n bietjie bang, julle gaan oorlog toe.

Almal maak planne, maak wapens skerp, maak kos reg.

 “ons gaan uiteindelik ons eie land hê!”

Dink aan die drome van die mense, alles wat hulle gaan besit en verkoop.

En hier kom Moses, en hy lê klem op die voorskrifte van God.

Moses wil dit duidelik maak dat die voortbestaan van die volk nie van hulle oorlogsvernuf afhang nie, maar van hulle gehoorsaamheid aan God.

God belowe dit, en sy belofte is meer werd as duisende soldate met skerp wapens.

En dan sê hy die volgende in Deuteronomium 6: Lees

(klik) Hierdie gedeelte word die Shema of “die luister” genoem, en speel `n baie belangrike rol in die Joodse godsdiens.

Die bedoeling van die Shema is die oordra van die voorskrifte van God deur `n pa aan sy seun.

Hierdie hele gedeelte plaas die opdrag om kinders geestelik toe te rus, vierkantig op die skouers van ouers.

Vanoggend gaan ons na hierdie opdrag van die Here kyk, en hoe dit ons huise en ons gemeente prakties raak.

**(klik) Gesindheid en droom**

Wat is jou droom vir jou kinders, kleinkind, vir die kinders in ons gemeente en ook in die gemeenskap?

 Waarheen wil jy hulle graag sien groei in hulle geloof?

(klik) Jakobus 1:3, 4

**“soos julle weet, as julle geloof die toets deurstaan het, stel dit julle in staat om te volhard. En die volharding moet end-uit volgehou word sodat julle tot volle geestelike rypheid kan kom, sonder enige tekortkoming.” (klik)**

Is dit nie ons droom vir ons kinders nie?

Elke ouer wil tog hê dat sy/haar kind werklik vir God sal ken, maar meer as dit, dat sy/hy sal groei tot volle geestelike rypheid!

En hoe gaan dit met hierdie fokus van gelowige ouers en die kerk?

Deur die jare het dit meer en meer gebeur dat die kerk die rol van die gesin oorgeneem het as primêre geloofsvormer.

In ons tyd beleef ons iets van die vrug, of gebrek aan vrug daarvan.

Die motivering vir ouers se rol as eerste geloofsvormers word beklemtoon in vers 2 met die woorde: “jy en jou hele nageslag.”

Letterlik: jy, en die seun van jou, en die seun van die seun van jou!

 Hierdie is `n bekende sê-ding in die Bybel wat die **gesindheid** van ouers en geloofsgemeenskappe weerspieël.

Hoekom: want dit gaan oor 3 generasies!

Jou en my gehoorsaamheid om God se voorskrifte effektief en intensioneel aan ons kinders oor te dra, raak nie net vir hulle nie, dit raak die 3de geslag, ja jou en my kleinkinders!

My gesindheid moet dus wees dat ek dit nie vir my doen nie, maar juis vir hulle wat nog nie eens gebore is nie.

Hoor julle die beginsel van dissipelskap?

 Ouerskap is dissipelskap oor generasies!

Ouers moet dit doen, die kerk moet hulle ondersteun.

So wat moet ouers dan oordra, waar begin ons?

**(klik) Een God**

Die feit dat ek as pappa, mamma glo dat daar net een God is v. 4.

Kinders moet gedurig gekonfronteer word met hul ouers se verwondering, lofprysing en gehoorsaamheid van/aan die Enigste Here. (klik)

Ek moet dit wys, self daarvan praat en getuig voor my kinders.

Eerlik oor my sonde, dankbaar vir my vergifnis, opgewonde oor my hoop in Hom.

Dit gaan hier oor `n persoonlike en geloofwaardige getuienis van wie die Een en Enigste God in my lewe is.

Maar hierdie opdrag is ook aan die hele gemeente.

As ons droom is dat 3 generasies van nou af, ook die Een God moet ken, moet ons nie aanneem hulle weet waarom ons doen wat ons doen nie.

Sê duidelik waarom jy bid, waarom jy jammer is as jy iets verkeerds doen, waarom ons wil hê dat ons kinders saam met ons moet aanbid, waarom jy aandring op gehoorsaamheid – want daar is net Een God, en ek eer Hom met my hele hart.

**(klik) Liefhê**

V. 5 “Daarom moet jy die Here jou God liefhê met hart en siel, met al jou krag!”

Waarin word God se liefde vir ons, en ons liefde vir Hom sigbaar?

In goeie dade!

Nie gedagtes, preke, sms`e oor goeie dade nie, maar in klim in die kar, ry hospitaal toe goeie dade, in tel die foon op en bid saam goeie dade, in sit die stoof aan en vat `n bord kos oor goeie dade. (klik)

Hierdie liefde vir God moet `n duidelik sigbare realiteit in my lewe wees wat my en ander se kinders in my kan sien.

Alles wat ek aanpak, moet gemotiveerd wees uit my liefde vir God.

Weet ons jongmense dat dit die rede is waarom ons sê en doen wat ons doen?

Een van die beste maniere om dit te doen is waarskynlik om jou eie tekortkominge te bely, en te sê dat dit jou begeerte is om God se liefde in alles te wys, al lyk nie altyd so nie.

Die kerk se rol hierin is om dit self sigbaar te leef en om geleenthede vir oud en jonk te skep om hierdie liefde te versterk en daarvan te kan vertel.

**(klik) Gedagtes**

v. 6 hierdie gebooie moet in jou gedagtes bly!

Die Here se wil moet binne in ons wees.

Dis nie `n uiterlike rituele wettiesisme nie, `n klomp moets en moenies nie.

Nee, my gehoorsaamheid aan God se wil is juis `n innerlike liefdes reaksie op sy liefde, wanneer ek weer en weer daaroor dink, mediteer, dit sien, hoor, doen. (klik)

 Dit moet voor in my gedagtes wees.

As ek my mond oopmaak, moet my woorde deurdrenk wees met Gees geleide gedagtes van God se wil.

Ek as ouer, as oom en tannie, as oupa en ouma, enkellopende vriend, mede lid van Christus se liggaam, moet dit in my gedagtes hou, sodat dit kan oorvloei na `n 2de en 3de geslag.

**(klik) In skerp**

Vers 7 –

Letterlik jy moet dit uit beitel, of skerp maak, `n indruk los deur herhaling.

Dit is gebruik om te sê jy moet die leerling / kind skerp maak vir die praktyk, deur die praktyk. (klik)

 Hier is `n sterk klem op onderrig deur ervaring.

 Leer deur doen.

 Dit het te doen met mentorskap, iemand na wie `n jongmens kan opkyk, volg en raad vra terwyl hy kyk hoe dit gedoen word, en dit self begin doen.

 Beter gesê: dissipelskap! Ons moet ons kinders dissipel.

Demonstreer en dupliseer.

Hoe?

 Oral, in die huis, op reis, dag en nag, altyd!

Daar is `n sterk gedagte in die Hebreeus hier van alledaagse huisgesprekke, m.a.w. leer, vertel, teregwys, lag, geniet, hartseer.

Soek koninkryksmomente om oor te gesels, eenvoudige geleenthede waarin jy die hand van God duidelik sien.

Praat met kinders oor hierdie dinge, sodat hulle eendag met jou kleinkinders oor hierdie dinge sal gesels, en God so verheerlik sal word.

**(klik) Herinneringsteken**

v. 8 Die voorskrifte van God moet `n herinneringsteken aan jou hande en merk op jou voorkop wees.

Die klem hier is om gedurig aan die woorde van die Here herinner te word. (klik)

Die Jode het so bietjie oorboord gegaan met hierdie opdrag.

Hulle bind letterlik hierdie Shema met leerband om hul arms en sit dit in boksies op hulle voorkoppe vas.

Maar wat is die bedoeling?

Dit beteken dat my persoonlike optrede self `n herinnering moet wees aan alles wat die Here gesê het.

Wat ek met my hande doen moet daarvan getuig dat ek dit doen volgens die woorde en voorskrifte van God.

My kinders, en ander se kinders moet uit die manier hoe ek my werk doen, kan sien wat my motivering is.

Die vrug van my arbeid moet ek kan geniet omdat God die eer daarvoor kry, ook in die oë van die kinders wie ek dissipel.

Net so met hoe en wat ek dink.

Die wetenskap wat ek beoefen, wat en hoe ek vir die toekoms beplan.

Dit is die praktyk van Romeine 12:2 “Laat God julle verander deur julle denke te vernuwe. Dan sal julle ook kan onderskei wat die wil van God is.”

Wat ons as gesin bou, hoe ons dink oor die wêreld, prestasie, geluk, die dood ens. moet ons voortdurend aan God se wil herinner.

**(klik) Getuig en beïnvloed**

Vers 9 – Skryf dit op jou deurkosyne en op jou stadspoorte.

Wanneer iemand by ons huise instap, beleef hulle hierdie gefokusde geloof en liefde vir die Enigste Here?

 Is dit duidelik wie jy is? (klik)

Is ons huise, en die manier hoe ons ons eie geloof en passie in ons kinders giet, `n getuienis daar waar ons bly?

Nog verder, beïnvloed dit die dorp en stad waar ons woon omdat ons optrede, die manier hoe ons werk, die wette gehoorsaam, goed doen aan ander, so sterk getuig van wie ons volg?

Hoe ons as ouers, ooms en tannies, oupas en oumas, ouer kinders, vriende verantwoordelikheid neem om die Shema, ons diep gewortelde liefde en geloof in die Enigste God, aan ons kinders oor te dra, kan `n stad beïnvloed!

Want ons doen dit nie vir onsself nie, ons doen dit vir die eer van God alleen.

**Christus**

So leer die Bybel ons het Jesus ook geleef!

Ja Hy is weereens die vervulling ook van hierdie opdrag van die Vader.

En hoe het Hy nie geleer, en gewys oral waar Hy gegaan, gereis, gebly, geëet het nie.

Sy persoonlike liefde en gehoorsaamheid aan die Vader was aansteeklik, so het Hy dit aan sy kinders, die dissipels en ek en jy oorgedra.

Daarom broers en susters en veral die ouers vandag, kom ons begin werklik om verder te dink oor die geestelike toerusting van ons kinders.

Dit is nie in die eerste plek die kerk se opdrag nie, maar jou en myne as ouers.

Ons gesindheid moet so wees dat dit vir 3 generasies hou.

`n Persoonlike oortuigde geloof in die Een God.

`n Duidelik sigbare liefde vir God.

Altyd in my gedagtes.

Terwyl ek dit inskerp, altyd oral, vir die praktyk met die praktyk.

My handewerk en gedagtes moet herinneringstekens wees.

My huis moet getuig van God se wil, sodat die stad waar ek woon sterker sal wees.

**Slot**

Maar gebeur hierdie dinge nie vanself nie?

Kyk bietjie om jou?

Dink aan jou eie kinders en aan die baie kinders wat in die jare deur hierdie gemeente is?

Van hoeveel kan ons sê: ja waarlik, dieselfde geloof en passie vir God brand in hulle?

 Van my eie generasie is baie min nog deel van `n kerk, waar is hulle?

 En waar draai dit om?

Hier, vandag, wanneer elke ouer self verantwoordelikheid vir sy/haar kind neem.

Wanneer elke gemeentelid sê: ek sal deel wees van hierdie familie van gelowiges wat ons kinders dissipel, want God beveel dit.

Mag dit duidelik wees wat op ons kosyne staan, en mag ons Oos-London se poorte met liefde vir God begin verf.